In nomine sancte et individue Trinitatis, ego Godefridus, Dei gratia Lingonensis episcopus, notum facio, tam futuris quam presentibus, quod Guillelmus, comes Nivernensis, dedit Deo et Beate-Marie Pontiniacensi et fratribus ibidem Deo servientibus quicquid habebat, vel alius ab eo tenebat, apud Sanctam-Porcariam, tam in silvis quam in planis et aquis, libere et absque ulla retentione, perpetuo possidendum. Me autem, quod de feodo nostro erat, rogavit ut hoc donum concederemus. Itaque hoc donum eisdem fratribus concedo. Concedo etiam quicquid in eadem villa de Sancta-Porcaria et circa grangiam de Bunione, de feodo nostro, ipsi monachi tenebant. Et ut hec rata et inconcussa in posterum habeantur, sigilli nostri impressione cum testium annotatione munivimus. Testes sunt: Rainaudus, monachus; Arnaudus, canonicus et decanus Lingonensis; Ulricus, clericus, de Lanniaco; Arembertus, conversus. Actum, anno Incarnationis dominice Mº Cº Lº IIIº.